Oppimiskeskustelu vuosiluokilla 1 - 6

Oppimiskeskustelun tavoitteena on keskustella oppilaan koulunkäynnistä, hyvinvoinnista sekä kodin ja koulun yhteistyöstä oppimisen tukena.

Arviointiin liittyvät keskustelut käydään oppiaineisiin liittyvissä erillisissä keskusteluissa oppilaan kanssa koulussa ja yhteistyössä huoltajien kanssa opetussuunnitelman määräämällä tavalla.

Oppimiskeskustelulomaketta käsitellään ja tavoitteita avataan oppilaiden kanssa heti lukukauden alkaessa koulussa sekä vanhempien kanssa syyslukukauden ensimmäisessä vanhempainillassa.

1. **Tavoitteiden asettaminen alkavalle lukuvuodelle**

* Tehdään kotona ja koulussa.
* Tavoitteiden asettamisen jälkeen lomake palautetaan koululle ennen syyslomaa.

*SYYSTERVEISIÄ OPETTAJALLE*

*LAPSEN VAHVUUDET JA HUOLTAJAN AJATUKSIA LAPSEN KOULUNKÄYNNISTÄ*

* Kirjataan kotona

*KÄYTTÄYTYMINEN JA TYÖSKENTELY*

* Tavoitteista keskustellaan koulussa yhdessä koko oppilasryhmän kanssa. Pohditaan, mitä tavoite tarkoittaa tekona.
* Tavoitteet tehdään koulussa ja kotona.
* Oppilas valitsee itselleen tärkeimmät tavoitteet merkitsemällä rastin (X) kyseisen tavoitteen viereen. Tavoitteita pitää olla vähintään yksi.

*OPPIAINEET JA LAAJA-ALAISET TAIDOT*

* Tavoitteista keskustellaan koulussa yhdessä koko oppilasryhmän kanssa. Pohditaan, mitä tavoite tarkoittaa tekona.
* Tavoitteet tehdään koulussa ja kotona.
* Oppilas valitsee itselleen tärkeimmät tavoitteet oppiaineissa/opittavissa taidoissa kirjoittamalla oman tavoitteensa kyseisen osaamisen viereen. Tavoitteita pitää olla vähintään yksi.
* Laaja-alaisen osaamisen taidoista oppilas valitsee itselleen tärkeimmät tavoitteet merkitsemällä rastin (X) kyseisen tavoitteen viereen. Tavoitteita pitää olla vähintään yksi.

**2. Ennen oppimiskeskustelua oppilas arvioi tavoitteiden toteutumista**

* Oppilas arvioi itselleen asettamien tavoitteiden toteutumista yksilötyönä oppilasryhmässä (itsearviointi)
* Tavoitteen toteutumista arvioidaan ainoastaan kohdissa, jotka oppilas on valinnut itselleen tärkeimmiksi tavoitteiksi.
  + Kolme (3) tähteä väritetään, kun lapsi hallitsee taidon tai tavoitteet. Hän on esimerkillinen toiminnassaan ja kannustaa muitakin.
  + Kaksi (2) tähteä väritetään, kun lapsi hallitsee taidon tai tavoitteet. Ohjauksen avulla hän on kyennyt kehittämään toimintaansa.
  + Yksi (1) tähti väritetään, kun lapsi harjoittelee taitoa tai tavoitetta. Ohjauksen avulla hän on kyennyt kehittämään toimintaansa.
* Opettaja tutustuu jokaisen oppilaan tavoitteisiin ja arviointiin. Tarvittaessa opettaja keskustelee oppilaan kanssa oppimiskeskustelulomakkeen asioista ennen oppimiskeskustelua.

**3. Oppimiskeskustelu**

* Pääpaino on oppimisen edellytysten luomisessa. Tavoitteena on keskustella oppilaan koulunkäynnistä, hyvinvoinnista sekä kodin ja koulun yhteistyöstä oppimisen tukena.
* Oppilaan, huoltajan ja opettajan välisessä keskustelussa todetaan edistyminen käyttäytymisessä, työskentelyssä, oppimisessa ja kaikissa oppimiskeskustelulomakkeen laaja-alaisen osaamisen taidoissa (osana oppiainetta).
* Oppimiskeskustelulomakkeen *KESKUSTELUUN AIHEITA* liittyvät oppilaan kokonaisvaltaiseen hyvinvointiin ja ovat merkittävä pohja oppimiselle ja oppimiskeskustelulle.

*OPPIMISKESKUSTELUSSA ESILLE TULLEET ASIAT*

*SOPIMUKSET JA TAVOITTEET TULEVAAN*

* Oppimiskeskustelun päätteeksi opettaja kirjaa lomakkeelle olennaisia asioita
* Kaikki oppimiskeskusteluun osallistuneet allekirjoittavat lomakkeen

**Yleisiä periaatteita**

Keskustelun tulee olla avointa ja luottamuksellista ja siihen tulee valmistautua huolellisesti etukäteen. Luokanopettaja ja luokanohjaaja saavat oppimiskeskusteluun liittyvää tietoa tarvittaessa muilta oppilasta opettavilta opettajilta sekä koulun opetushenkilöstöltä.

Keskustelu käydään vähintään kerran lukuvuodessa (marras-tammikuussa) kolmikanta-keskusteluna (opettaja, oppilas, huoltaja). Huoltajalla on velvollisuus osallistua oppimiskeskusteluihin. Mikäli huoltaja jättää saapumatta paikalle kahtena sovittuna aikana tai laiminlyö keskusteluajan sopimisen, oppimiskeskustelu käydään joka tapauksessa oppilaan kanssa.

Keskustelun järjestävät luokanopettajat ja luokanohjaajat (tarvittaessa keskusteluihin voi osallistua myös oppilaan muita opettajia). Keskustelut (20 min/keskustelu) käydään koulupäivinä pääsääntöisesti klo 8 - 16, mutta ei kuitenkaan opettajan oppituntien tai välituntien aikana. Oppimiskeskustelu voidaan pitää oppilaan oppitunnin aikana, mikäli ajankohdasta sovitaan yhteisymmärryksessä oppilaan oppituntia pitävän opettajan sekä huoltajan kanssa.

Poikkeustapauksissa keskusteluja voidaan käydä klo 16 jälkeenkin tai etäyhteyksillä.

Keskustelun järjestänyt opettaja merkitsee käydyn oppimiskeskustelun oppilastietojärjestelmään. Oppimiskeskustelulomake annetaan oppilaalle keskustelun jälkeen. Opettaja tallentaa kopion (skannaa) oppimiskeskustelulomakkeesta ja säilyttää sen lukuvuoden ajan.

Rehtorilla on velvollisuus käsitellä oppimiskeskustelukäytännöt opetushenkilöstön kanssa.